Samningur um gagnkvæma aðstoð slökkviliða Í gær var undirritaður samningur á milli allra slökkviliða á Vesturlandi . Það eru slökkvilið Stykkishólms og nágrennis , Slökkvilið Grundarfjarðar , Slökkvilið Snæfellsbæjar , Slökkvilið Dalabyggðar , Slökkvilið Reykhólahrepps , Slökkvilið Borgarbyggðar og Slökkvilið Akraness og Hvalfjarðarsveitar sem eru aðilar samningsins . Samningurinn var undirritaður á Vatnasafninu í Stykkishólmi að viðstöddum fulltrúum sveitarstjórna , sveitarstjórum og fulltrúar slökkviliða í landshlutanum . Markmiðið með samningnum er að nýta þau tæki og þann mannafla sem slökkviliðin á Vesturlandi hafa yfir að ráða með gagnkvæmri aðstoð við slökkvistörf ef um meiriháttar eldsvoða eða dreifibruna er að ræða , ” segir í tilkynningu frá fundinum . Með tilkomu samningsins hafi slökkvistjóri , þar sem bruni verður , heimild til að óska eftir aðstoð annarra slökkviliða á Vesturlandi , telji hann þörf á liðsauka . Slökkvistjórinn sem leitað er til sendir þá tæki og mannafla þegar í stað eftir að metið hefur verið hvaða tæki og mannafla árangursríkast er að senda og slökkvilið hans er aflögufært um . Öll aðstoð sem látin er í té samkvæmt samningnum er án endurgjalds . Með samningnum eru slökkvistjórar og slökkviliðsmenn á Vesturlandi hvattir til að kynna sér starfsemi og aðstæður hvers annars m.a. með tilliti til öryggisreglna og eldvarna . Samningsaðilar hvetja jafnframt til að haldnar séu sameiginlegar æfingar eftir því sem æskilegt getur talist . Með þessu er slökkvistarf á Vesturlandi eflt til muna þar sem hægt er að kalla til aðstoð við slökkvistörf frá öllum sveitarfélögunum á Vesturlandi . Slökkviliðin geta einnig hægrætt með samnýtingu þeirra tækja og búnaðar sem slökkvilið á Vesturlandi hafa yfir að ráða .